Erling Braut Haaland í baráttu við Dejan Lovren varnarmann Liverpool í leiknum í gærkvöld . AFP Óhætt er að segja að norski knattspyrnumaðurinn Erling Braut Haaland hafi verið undir smásjánni í gærkvöld þegar lið hans Salzburg tók á móti Liverpool í Meistaradeild Evrópu . Samkvæmt Sky Sports voru „ njósnarar “ frá um 40 félögum víðs vegar að úr Evrópu mættir á leikinn til að skoða þennan 19 ára gamla markaskorara , sem átti frekar erfitt uppdráttar í leiknum og tókst í fyrsta skipti ekki að skora mark í Meistaradeildarleik . Hann gerði átta mörk í hinum fimm leikjum austurrísku meistaranna í riðlakeppninni . Liverpool vann leikinn 2 : 0 og er komið í 16 - liða úrslit en Salzburg hefði slegið Evrópumeistarana út með sigri í leiknum . Marcel Bout , yfirnjósnari Manchester United , er sérstaklega nefndur til sögunnar hjá Sky Sports .